Die Suid-Afrikaanse Infanteriekorps is dié tak van die Suid-Afrikaanse Leër wat bestaan uit infanterie-eenhede. 1910's Die Unie Verdedigingsmagte word in Desember 1912 gestig en in twee komponente, die Staande Mag en die Burgermag verdeel. In 1913 word 'n infanterietak in die Burgermag gestig - dit bestaan uit twaalf bataljons waarvan elf van die voormalige Kaapse, Natalse, en Transvaalse koloniale magte oorgeneem is, o.a. die Durban Light Infantry, Duke of Edinburgh's Own Rifles, en Transvaal Scottish - die infanterie neem voorrang na die veldartillerie, vestingartillerie, berede skutters, en onberede skutters - militêre diens is vrywillig. Duits-Suidwes-Afrika-veldtog (1914-15) - aktiewe diens in Suidwes-Afrika, hoofsaaklik ter ondersteuning van die berede brigades. Die Suid-Afrikaanse Oorsese Ekspedisiemag word in 1915 gestig om aktiewe diens buite suidelike Afrika te verrig - dit sluit twaalf nuwe blanke eenhede (1ste - 12de Zuid-Afrikaansche Infanterieregimente) en 'n kleurlinginfanterie-eenheid (die Kaapse Korps) in. Egipte-veldtog (1916) - die 1ste ZA Infanteriebrigade SAOEM op aktiewe diens in Egipte.